  Анжелика Тихонова корреспондент Татарстанысь Балтаси ёросысь Вуж Кушкет гуртысь лулчеберет юрт «Лучший сельский клуб и сельский дом культуры» элькун конкурсын «200 сюрслэсь ӧжыт улӥсен гуртысь лулчеберет юрт» номинациын вормисе потӥз. Вормонзы сярысь ивортодэтъя «Удмуртия» агентстволэн корреспондентэзлы лулчеберет юртэн кивалтӥсь Светлана Щербакова вераз. Элькун вожвылъяськонын вормемзы понна 500 сюрс манетлы сертификат сётӥзы. Светлана Щербаковалэн верамезъя, таӵе вормонзы нырысетӥез луэ. Быдэс Татарстан Республикаын удмуртъёсыз таӵе бадӟым карыса дунъямзылы мон туж но туж шумпотӥсько. Мон аслам гуртэ понна гинэ ӧвӧл, быдэс удмуртъёс понна туж шумпотӥсько. Малпасько, ми удмуртъёсты возьматӥм, удмуртъёс но мукет нациос сьӧрысь уг кылё, тыршо шуыса Светлана Щербакова, Вуж Кушкет гуртысь лулчеберет юртэн кивалтӥсь Фото: vk.com (Балтась Ёросысь Удмуртъёс/ Балтасинские Удмурты)  Утэм коньдонэнызы лулчеберет юртэ крезьгуро арбериос, выль костюмъёс басьтыны малпало. Милям клубмы выль ке но, апаратурамы милям ваньмыз выль, ваньзэ выльзэ сётӥзы милемлы пырыкумы. Но милемлы кулэ на кык гармонь, мызганчиосмы (арганчиос - ред.) милям кык, кутомы дӥськут вурыны, малпаськом дӥськут вурыны унозэ, пыдкутчанъёс вурыны, пыдкутчанъёсмы ни вужмемын Светлана Щербакова, Вуж Кушкет гуртысь лулчеберет юртэн кивалтӥсь   Вуж Кушкет гуртысь лулчеберет юрт 2017-тӥ арын гинэ усьтӥськиз. Светлана Щербакова юртэз возён бордын чылкак огназ тырше. Ачиз ик выж но миське, ачиз ик ужрадъёс но радъя, клубе ветлӥсьёсын но ужа. Солэн кылъёсызъя, Вуж Кушкет гурт чылкак удмурт луэ. Ӵапак отысь Удмуртиысь «Айкай» ансамбльлэн кивалтӥсез Пётр Данилов потэмын. Лулчеберет юртын «Чибори» нимо коллектив ужа. Соос концертъёсынызы Киров улосвылэ, Марий Элэ вуыло. Удмуртие но потало. Тани 2019-тӥ арын гинэ милям мызганчимы участвовать кариз Глазовын «Играй, гармонь России» кыкетӥ элькун конкурсын, собере 2018-тӥ арын но выступать кариз со «Сергей Крутихин собирает друзей» шуэм фестиваль-конкурсын Светлана Щербакова, Вуж Кушкет гуртысь лулчеберет юртэн кивалтӥсьСо сяна, нылпиос понна кырӟанъя но эктонъя, мӧйыос понна - фольклоръя но керттӥськонъя огазеяськонъёс ужало.  Тодэ вайытом, Татарстанысь удмуртъёс Казаньын «Азвесь» нимо шулдыръяськон ӝыт ортчытыны дасясько.  Тегъёс: Лулчеберет вожвылъяськон удмуртъёс коньдон Татарстан  